[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 25.2.2010

COM(2010)60 τελικό

ΕΤΗΣΙΑ ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

σχετικά με την προσπάθεια των κρατών μελών κατά τη διάρκεια του 2008 για την επίτευξη βιώσιμης ισορροπίας μεταξύ της αλιευτικής ικανότητας και των αλιευτικών δυνατοτήτων

[SEC(2010)146] [SEC(2010)147]

ΠΙΝΑΚΑΣ ΠΕΡΙΕΧΟΜΕΝΩΝ

ΕΤΗΣΙΑ ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ σχετικά με την προσπάθεια των κρατών μελών κατά τη διάρκεια του 2008 για την επίτευξη βιώσιμης ισορροπίας μεταξύ της αλιευτικής ικανότητας και των αλιευτικών δυνατοτήτων

1. Εισαγωγή 3

2. Συνοπτική παρουσίαση των ετήσιων εκθέσεων των κρατών μελών 3

3. Συμμόρφωση με τους κανόνες διαχείρισης της αλιευτικής ικανότητας. Συνολικά αποτελέσματα 9

3.1. Αποτελέσματα που αφορούν τον ηπειρωτικό στόλο, με εξαίρεση τα σκάφη που είναι νηολογημένα στις εξόχως απόκεντρες περιφέρειες 9

3.2. Αποτελέσματα για τους στόλους που είναι νηολογημένοι στις εξόχως απόκεντρες περιφέρειες 10

4. Συμπεράσματα της Επιτροπής 10

Εισαγωγή

Τα κράτη μέλη υποχρεούνται[1] να υποβάλλουν στην Επιτροπή, πριν από την 1η Μαΐου κάθε έτους, έκθεση σχετικά με τις προσπάθειές τους κατά τη διάρκεια του προηγούμενου έτους για την επίτευξη βιώσιμης ισορροπίας μεταξύ της αλιευτικής ικανότητας και των διαθέσιμων αλιευτικών δυνατοτήτων. Οι εκθέσεις των κρατών μελών διατίθενται στον ιστότοπο Europa[2]. Με βάση τις εκθέσεις αυτές και τα στοιχεία του Μητρώου Αλιευτικού Στόλου της ΕΕ, η Επιτροπή συνέταξε για το έτος 2008 συνοπτικό έγγραφο, το οποίο υπέβαλε στην Επιστημονική, Τεχνική και Οικονομική Επιτροπή Αλιείας (ΕΤΟΕΑ) και στην Επιτροπή Αλιείας και Υδατοκαλλιέργειας. Η παρούσα έκθεση της Επιτροπής παρουσιάζει στο Συμβούλιο και το Ευρωπαϊκό Κοινοβούλιο το εν λόγω συνοπτικό έγγραφο, το οποίο συνοδεύεται από τεχνικό παράρτημα (SEC(2010)146) και από τις γνωμοδοτήσεις των προαναφερόμενων επιτροπών (SEC(2010)147). Στο τεχνικό παράρτημα περιέχονται λεπτομερή σχόλια σχετικά με τη διαχείριση της ικανότητας[3], καθώς και πίνακες και γραφικές παραστάσεις όπου παρουσιάζονται οι συνολικές τάσεις του αλιευτικού στόλου της ΕΕ και ο βαθμός συμμόρφωσης των κρατών μελών με το καθεστώς εισόδων/εξόδων. Επίσης, στον ιστότοπο Europa διατίθενται οι παρακάτω πληροφορίες στα αγγλικά:

- λεπτομερή αποτελέσματα όσον αφορά τη συμμόρφωση μεμονωμένων κρατών μελών·

- αποτελέσματα σε καθεμιά από τις εξόχως απόκεντρες περιφέρειες της Κοινότητας·

- εκθέσεις των κρατών μελών.

Συνοπτική παρουσίαση των ετήσιων εκθέσεων των κρατών μελών

Εφέτος, μόνο εννέα κράτη μέλη υπέβαλαν τις εκθέσεις τους εγκαίρως, ενώ οι υπόλοιπες εκθέσεις υποβλήθηκαν με καθυστέρηση από 1 έως 12 εβδομάδες. Παρά τις καθυστερήσεις αυτές, η Επιτροπή υπέβαλε τη συνοπτική έκθεση στις προαναφερόμενες επιτροπές στις 31 Ιουλίου 2009. Πρέπει να προστεθεί ότι, μολονότι πολλά κράτη μέλη τήρησαν τον τρόπο σύνταξης της έκθεσης που προβλέπει το άρθρο 13 του κανονισμού 1438/2003, η ποιότητα των στοιχείων που περιέχονταν στις εκθέσεις αυτές δεν ήταν επαρκής σε όλες τις περιπτώσεις για τους σκοπούς της παρούσας έκθεσης.

Η παρούσα έκθεση συνοψίζει τις περιγραφές των κρατών μελών όσον αφορά τους αλιευτικούς τους στόλους, τον αντίκτυπο των υφιστάμενων καθεστώτων στη μείωση της αλιευτικής τους προσπάθειας και τον βαθμό συμμόρφωσης των κρατών μελών με το καθεστώς εισόδων/εξόδων.

Η Επιτροπή, επιθυμώντας να βοηθήσει τα κράτη μέλη να εκπονήσουν μια εναρμονισμένη και θεμελιωμένη ανάλυση της ισορροπίας μεταξύ του στόλου τους και των διαθέσιμων αλιευτικών δυνατοτήτων, συνέταξε – σε συνεργασία με την ΕΤΟΕΑ - κατευθυντήριες γραμμές για τη βελτίωση της ανάλυσης της ισορροπίας μεταξύ αλιευτικής ικανότητας και αλιευτικών δυνατοτήτων. Για την έκθεση του 2007, λίγα μόνον κράτη μέλη χρησιμοποίησαν τις εν λόγω κατευθυντήριες γραμμές. Για την ετήσια έκθεση του 2008, η εφαρμογή των κατευθυντήριων γραμμών βελτιώθηκε, δεδομένου ότι 12 χώρες ήταν σε θέση να παρουσιάσουν υπολογισμούς και ερμηνεία για το σύνολο των συνιστώμενων δεικτών ή για ορισμένους από αυτούς. Σε ορισμένες περιπτώσεις, οι υπολογισμοί οδήγησαν στη διαπίστωση ότι υπήρχε σε σημαντικό βαθμό πλεονάζουσα αλιευτική ικανότητα. Λεπτομερέστερη εξήγηση της χρήσης των κατευθυντήριων γραμμών και συνοπτική παρουσίαση των δεικτών περιλαμβάνονται στο έγγραφο εργασίας των υπηρεσιών της Επιτροπής.

Βέλγιο: Στην έκθεση του Βελγίου οι κατευθυντήριες γραμμές εφαρμόστηκαν για τις δοκότρατες, οι οποίες αποτελούν το σημαντικότερο τμήμα του βελγικού στόλου. Αναφέρεται χαμηλός βαθμός χρησιμοποίησης της αλιευτικής ικανότητας και αρνητική απόδοση των επενδύσεων για το τμήμα του στόλου με σκάφη μήκους 12-24 m, γεγονός που είναι ενδεικτικό για την ύπαρξη πλεονάζουσας ικανότητας· από την άλλη πλευρά, το τμήμα των σκαφών 24-40 m εμφανίζει υψηλότερο βαθμό χρησιμοποίησης της αλιευτικής ικανότητας και θετική απόδοση των επενδύσεων. Το 2008 σημειώθηκε ελαφρά μείωση της χωρητικότητας χωρίς δημόσια ενίσχυση. Σύμφωνα με το επιχειρησιακό πρόγραμμα του ΕΤΑ για την περίοδο 2007-2013, το Βέλγιο επιθυμεί να καταρτίσει πρόγραμμα προσαρμογής του στόλου κατά την περίοδο 2009-2010 για το τμήμα των μεγάλων σκαφών (άνω των 221 kW) που αλιεύουν με δοκότρατες. Το τμήμα του στόλου στο οποίο ανήκουν τα σκάφη μήκους 24-40 m που αλιεύουν με δοκότρατες εμφάνισε υψηλό βαθμό χρησιμοποίησης της ποσόστωσης για την ευρωπαϊκή χωματίδα και τη γλώσσα σε όλες τις περιοχές, πλην της περιοχής VIIa. Σύμφωνα με την έκθεση, ο χαμηλός βαθμός χρησιμοποίησης της αλιευτικής ικανότητας στην εν λόγω περιοχή οφειλόταν σε άλλους παράγοντες (αυξημένη εθνική ποσόστωση λόγω ανταλλαγών, υψηλό κόστος καυσίμων και διάλυση σκαφών στη διάρκεια του 2006).

Βουλγαρία: Ο βουλγαρικός στόλος αποτελείται σε ποσοστό 96% από μικρά σκάφη. Επί συνόλου 2.547 σκαφών, 1.820 σκάφη αναφέρθηκαν ως ανενεργά το 2008. Δύο σκάφη εντάχθηκαν στον στόλο με βάση διοικητική απόφαση που είχε ληφθεί πριν από την προσχώρηση. Στη βουλγαρική έκθεση εφαρμόστηκαν οι κατευθυντήριες γραμμές. Ο τεχνικός δείκτης εμφανίζει χαμηλό βαθμό χρησιμοποίησης της αλιευτικής ικανότητας για όλα τα τμήματα του στόλου. Τα σκάφη μήκους κάτω των 6 m έχουν την πιο αρνητική αξιολόγηση και η Βουλγαρία προτίθεται να λάβει μέτρα για τη βελτίωση της κατάστασης στο τμήμα αυτό. Κανένα πρόγραμμα προσαρμογής της αλιευτικής προσπάθειας δεν εφαρμόζεται στον στόλο της Βουλγαρίας. Η Βουλγαρία εφαρμόζει καθεστώς ποσοστώσεων μόνο για τα δύο κύρια είδη ιχθύων: καλκάνι και παπαλίνα.

Δανία: Στην έκθεση της Δανίας, οι κατευθυντήριες γραμμές εφαρμόστηκαν για 11 τμήματα του στόλου τα οποία έχουν ταξινομηθεί σύμφωνα με τον κανονισμό για τη συλλογή δεδομένων[4]. Οι δείκτες που υπολογίστηκαν εμφανίζουν ισορροπία μεταξύ ιχθυαποθεμάτων και του μεγέθους του ενεργού στόλου. Πλεονάζουσα ικανότητα διαπιστώνεται για τα σκάφη μήκους κάτω των 12 m. Πολλά από τα τμήματα του στόλου παρουσιάζουν ικανοποιητική οικονομική απόδοση. Κατά την περίοδο 2003 - 2008, η αλιευτική ικανότητα του στόλου της Δανίας μειώθηκε κατά 23% σε GT, 22% σε kW και 22% σε αριθμό σκαφών. Η μεγαλύτερη μείωση σημειώθηκε στο τμήμα των σκαφών μεταξύ 12 και 24 m. Κατά το 2008, αναφέρθηκαν ως ανενεργά 901 σκάφη συνολικής χωρητικότητας 11.594 GT και 44.238 kW. Ο δανικός στόλος υπόκειται στα μέτρα του παραρτήματος II στο πλαίσιο του σχεδίου αποκατάστασης του γάδου και, κατά συνέπεια, ο συνολικός αριθμός των ημερών αλιείας μειώθηκε κατά 48% και ο αριθμός των σκαφών μειώθηκε κατά 41% σε σύγκριση με τα επίπεδα του 2003.

Γερμανία: Στη γερμανική έκθεση δεν εφαρμόστηκαν οι κατευθυντήριες γραμμές. Αντίθετα, χρησιμοποιήθηκε μια ποιοτική βιολογική προσέγγιση για να εξεταστεί η σχέση μεταξύ της αλιευτικής ικανότητας και των αλιευτικών δυνατοτήτων ανά τμήμα του στόλου. Στην έκθεση εξετάστηκε εάν η τάση της αλιευτικής ικανότητας κάθε τμήματος του στόλου ακολουθούσε την τάση της αφθονίας και του επιπέδου των αλιευμάτων των σημαντικότερων αποθεμάτων. Αποσύρθηκαν 30 σκάφη από το τμήμα της παράκτιας αλιείας μικρής κλίμακας, 9 σκάφη από το τμήμα των σκαφών με δοκότρατες (πίνακας Ι+ΙΙ) και 9 από το τμήμα των σκαφών που αλιεύουν μύδια και είδη εκτός ποσοστώσεων. Ωστόσο, λόγω της εισόδου σκαφών κάτω των 12 m που αλιεύουν με αδρανή εργαλεία και της εισόδου σκαφών στα τμήματα αλιείας με τράτες και δοκότρατες, η συνολική αλιευτική ικανότητα σημείωσε οριακή αύξηση (+0,1% GT, + 0,26% kW). Σύμφωνα με την έκθεση, τα καθεστώτα μείωσης της αλιευτικής προσπάθειας είχαν περιορισμένη επίπτωση στη μείωση του στόλου, η οποία δεν προσδιορίστηκε ποσοτικά.

Εσθονία: Στη εσθονική έκθεση εφαρμόστηκαν εν μέρει οι κατευθυντήριες γραμμές. Ο τεχνικός δείκτης εμφανίζει σαφή πλεονάζουσα ικανότητα στο τμήμα των σκαφών άνω των 12 m που αλιεύουν με τράτα. Κατά την περίοδο που καλύπτει η έκθεση, 7 σκάφη εισήλθαν στο στόλο και 7 σκάφη εξήλθαν, χωρίς να λάβει κανένα δημόσια ενίσχυση. Το 2008 δεν εισήχθησαν νέα πολυετή σχέδια διαχείρισης και αποκατάστασης ούτε στη Βαλτική Θάλασσα ούτε στη ζώνη διακανονισμού της NAFO και της NEAFC. Ο εσθονικός στόλος της Βαλτικής υπόκειται στα μέτρα αποκατάστασης που έχουν θεσπιστεί για τον γάδο της Βαλτικής. Ωστόσο, στην έκθεση δεν περιλαμβάνεται εκτίμηση του αποτελέσματος των μέτρων αυτών.

Ελλάδα: Στην ελληνική έκθεση περιελήφθη ο υπολογισμός ορισμένων από τους δείκτες που προτείνονται στις κατευθυντήριες γραμμές. Στη γεωγραφική υποπεριοχή (GSA) 22-23, οι βιντζότρατες (12-24m) χρησιμοποιήθηκαν σημαντικά λιγότερο το 2008, ενώ η χρησιμοποίηση παράκτιων σκαφών (12-24m) βελτιώθηκε. Στο τμήμα των γρι-γρι (12-24m) σημειώνεται υποχρησιμοποίηση στην περιοχή GSA 20 κατά τα τελευταία έτη. Η μείωση της ικανότητας εξακολούθησε να χρηματοδοτείται με δημόσια ενίσχυση κατά τη διάρκεια του 2008, με αποτέλεσμα την οριστική παύση δραστηριοτήτων 1.807 GT και 6.769 kW.

Ισπανία: Στην ισπανική έκθεση δεν εφαρμόστηκαν οι κατευθυντήριες γραμμές ούτε περιελήφθη εκτίμηση της αλιευτικής ικανότητας του στόλου σε σχέση με τις αλιευτικές δυνατότητες. Κατά το 2008 έπαυσαν οριστικά τις δραστηριότητές τους 1.736 σκάφη ή 12.803 GT, αν και μόνο 25 σκάφη ή 2.408 GT αποσύρθηκαν από τον στόλο με δημόσια ενίσχυση. 141 σκάφη με χωρητικότητα 2.958 GT εισήλθαν στον στόλο το 2008. Λόγω του σχεδίου αποκατάστασης της ιππόγλωσσας της Γροιλανδίας στη ζώνη NAFO, ο αριθμός των ημερών αλιείας του ισπανικού στόλου γι’ αυτό το είδος αλιείας μειώθηκε κατά 84% το 2008, σε σύγκριση με το 2003. Ως αποτέλεσμα του σχεδίου αποκατάστασης για τον μερλούκιο του Νότου και την καραβίδα, ο εν λόγω στόλος μείωσε την αλιευτική του προσπάθεια κατά 10% ετησίως, από 260 ημέρες το 2005 σε 194 ημέρες αλιείας κατ’ ανώτατο όριο το 2008.

Γαλλία: Στη γαλλική έκθεση δεν εφαρμόστηκαν οι κατευθυντήριες γραμμές. Η έκθεση αναφέρει συνοπτικά τα εθνικά, διεθνή και κοινοτικά μέτρα διαχείρισης, όπως τα TAC και τις ποσοστώσεις που ισχύουν για τον γαλλικό στόλο στους διάφορους τύπους αλιείας. Ωστόσο, δεν περιλαμβάνει εκτίμηση της ισορροπίας μεταξύ μεγέθους του στόλου και αλιευτικών δυνατοτήτων που του έχουν χορηγηθεί. Ως αποτέλεσμα των προγραμμάτων οριστικής παύσης δραστηριοτήτων που άρχισαν να εφαρμόζονται από τον Νοέμβριο του 2007, διαλύθηκαν 169 σκάφη χωρητικότητας 10.175 GT και ισχύος 40.779 kW. Ένα πρόγραμμα οριστικής παύσης δραστηριοτήτων που άρχισε να εφαρμόζεται το 2008 βρίσκεται σε εξέλιξη και αφορά άλλα 220 σκάφη.

Ιρλανδία: Στην ιρλανδική έκθεση δεν εφαρμόστηκαν οι κατευθυντήριες γραμμές ούτε περιελήφθη εκτίμηση της ισορροπίας μεταξύ αλιευτικής ικανότητας του στόλου και αλιευτικών δυνατοτήτων. Ωστόσο, αναφέρεται ότι πολλά από τα αποθέματα-στόχους βρίσκονται εκτός των ασφαλών βιολογικών ορίων. Το πρόγραμμα για την οριστική παύση δραστηριοτήτων του στόλου αλιείας λευκόψαρων ολοκληρώθηκε το 2008 και είχε ως αποτέλεσμα την απόσυρση από τον στόλο 6.900 GT και 19.000 kW. Ο ιρλανδικός στόλος υπόκειται τόσο στο πρόγραμμα μείωσης της αλιευτικής προσπάθειας που έχει θεσπιστεί βάσει του παραρτήματος ΙΙ του κανονισμού για τα TAC και τις ποσοστώσεις όσο και στο καθεστώς των Δυτικών Υδάτων. Οι τύποι αλιείας που εμπίπτουν στο πεδίο εφαρμογής των σχεδίων αποκατάστασης αποθεμάτων (ζώνες ICES VIa και VIIa) είναι σε μεγάλο βαθμό μεικτοί. Για τον λόγο αυτό, η ιρλανδική διοίκηση αντιμετώπισε δυσκολίες ως προς την εκτίμηση των επιπτώσεων των προγραμμάτων μείωσης της αλιευτικής προσπάθειας.

Ιταλία: Στην ιταλική έκθεση εφαρμόστηκαν οι κατευθυντήριες γραμμές. Οι δείκτες παρουσιάζονται πρώτα σε εθνικό επίπεδο. Ο τεχνικός δείκτης εμφανίζει υψηλά ποσοστά χρησιμοποίησης της αλιευτικής ικανότητας για τις τράτες και τις δοκότρατες, ενώ καταγράφηκαν χαμηλά ποσοστά για τις πελαγικές τράτες, τα γρι-γρι και τις δράγες. Επιπλέον, πραγματοποιείται περιφερειακή ανάλυση του δείκτη η οποία παρουσιάζεται με τη χρήση ενός «συστήματος φωτεινού σηματοδότη» για τις διάφορες γεωγραφικές περιοχές. Το πρόγραμμα του ΕΤΑ περιλαμβάνει μια σειρά σχεδίων για τη βαθμιαία αποκατάσταση της ισορροπίας των ιχθυαποθεμάτων, τα οποία συνδέονται με τα σχέδια διαχείρισης που θεσπίζονται σε εθνικό επίπεδο στο πλαίσιο των μέτρων διατήρησης της ΕΕ. Τα σχέδια αυτά αναμένεται να οδηγήσουν σε μειώσεις μεταξύ 3% και 30% της αλιευτικής προσπάθειας. Το 13% της σημερινής αλιευτικής ικανότητας, ήτοι 27.300 GT, αναμένεται να αποσυρθεί από τον στόλο κατά την περίοδο 2007-2015. Συνολικά, 11.008 GT και 47.716 kW αποσύρθηκαν από τον στόλο με δημόσια ενίσχυση το 2007 και το 2008.

Κύπρος: Στην έκθεση δεν περιελήφθη εκτίμηση της ισορροπίας μεταξύ αλιευτικής ικανότητας και αλιευτικών δυνατοτήτων ούτε εφαρμόστηκαν οι προτεινόμενες κατευθυντήριες γραμμές. Δεν σημειώθηκαν έξοδοι από τον στόλο το 2008, με εξαίρεση ένα σκάφος, το οποίο αναφέρθηκε ότι καταστράφηκε. Κανένα πρόγραμμα μείωσης της αλιευτικής προσπάθειας δεν εφαρμόστηκε στον τομέα της αλιείας στην Κύπρο.

Λετονία: Στη λετονική έκθεση δεν εφαρμόστηκαν οι κατευθυντήριες γραμμές. Ωστόσο, για το τμήμα ανοικτής θαλάσσης, η ικανότητα του στόλου λέγεται ότι βρίσκεται σε ισορροπία με τις διαθέσιμες ποσοστώσεις. Υπάρχουν σχέδια για οριστική παύση δραστηριοτήτων 70 σκαφών στο τμήμα της Βαλτικής και 110 σκαφών στο τμήμα της αλιείας μικρής κλίμακας, ενώ προβλέπονται μειώσεις σε άλλα τμήματα κατά την περίοδο 2007-2013. Ο αριθμός των σκαφών που διαλύθηκαν το 2008 δεν προσδιορίζεται. Από την 1η Μαΐου 2004, 139 σκάφη αποσύρθηκαν από τον στόλο, εκ των οποίων τα 110 διαλύθηκαν με δημόσια ενίσχυση. Ο λετονικός στόλος υπόκειται στα μέτρα αποκατάστασης που έχουν θεσπιστεί για την Βαλτική και η πλειονότητα των σκαφών που αποσύρθηκαν αλίευε γάδο. Η κακή κατάσταση των αποθεμάτων γάδου, η μεγάλη ηλικία των σκαφών και η αύξηση του κόστους των καυσίμων ώθησαν τους πλοιοκτήτες να υποβάλουν αιτήσεις για πριμοδότηση οριστικής παύσης δραστηριοτήτων.

Λιθουανία: Στη λιθουανική έκθεση οι κατευθυντήριες γραμμές εφαρμόστηκαν για τα τμήματα που εκμεταλλεύονται τα αποθέματα γάδου. Η παρουσίαση γίνεται με τη μορφή ενός συστήματος «φωτεινού σηματοδότη», το οποίο καταδεικνύει ότι ο στόλος αλιείας γάδου δεν βρίσκεται σε ισορροπία με τα αποθέματα γάδου. Σύμφωνα με την έκθεση, η αλιευτική ικανότητα του στόλου που αλιεύει πελαγικά αποθέματα και σολομό βρίσκεται σε ισορροπία με τις αλιευτικές δυνατότητες. Η ισορροπία μεταξύ της αλιευτικής προσπάθειας και των αλιευτικών δυνατοτήτων πρόκειται να επιτευχθεί με την υλοποίηση του σχεδίου για την αλιευτική προσπάθεια της Λιθουανίας για την περίοδο 2008-2009, στο πλαίσιο του οποίου οι κύριες δράσεις αφορούν τη ρύθμιση της αλιευτικής ικανότητας στην παράκτια περιοχή της Βαλτικής θάλασσας, καθώς και στις ζώνες διακανονισμού NAFO και NEAFC, για τις βενθοπελαγικές τράτες. Η Λιθουανία προτίθεται να μειώσει την αλιευτική ικανότητα των σκαφών ανοικτής θαλάσσης κατά 1,2% και την ικανότητα των σκαφών παράκτιας αλιείας κατά 44%, αξιοποιώντας το ΕΤΑ.

Μάλτα: Στην έκθεση της Μάλτας εφαρμόστηκαν οι κατευθυντήριες γραμμές. Ο τεχνικός δείκτης εμφανίζει χαμηλό βαθμό χρησιμοποίησης του στόλου, με φθίνουσα τάση για τα ενεργά εργαλεία (τράτες) και σχετικά σταθερή χρησιμοποίηση της αλιευτικής ικανότητας όσον αφορά τα σκάφη με αδρανή εργαλεία. Σύμφωνα με την έκθεση, η αλιευτική ικανότητα του στόλου είναι ανάλογη με τους διαθέσιμους πόρους και δεν προβλέπεται καμία μείωση. Ο στόλος αποτελείται από σκάφη πλήρους και μερικής απασχόλησης. Τα σκάφη μικρής κλίμακας, κάτω των 12 m, αντιστοιχούν στο 99% των σκαφών μερικής απασχόλησης και στο 78% των εμπορικών σκαφών πλήρους απασχόλησης. Κανένα πρόγραμμα προσαρμογής της αλιευτικής προσπάθειας δεν εφαρμόστηκε στον στόλο της Μάλτας.

Κάτω Χώρες: Στην έκθεση των Κάτω Χωρών οι κατευθυντήριες γραμμές εφαρμόστηκαν για τα σκάφη με δοκότρατες. Η θνησιμότητα λόγω αλιείας των αποθεμάτων ευρωπαϊκής χωματίδας, γλώσσας και γάδου μειώθηκε σημαντικά. Οι οικονομικοί και κοινωνικοί δείκτες βελτιώθηκαν επίσης σε σχέση με το 2007, ιδίως λόγω των καλών τιμών για τις γαρίδες το 2008. Το 2008, ο ολλανδικός στόλος αλιευτικών τύπου «cutter» συρρικνώθηκε σημαντικά από άποψη μεγέθους (κατά περίπου 15%), αλλά και από άποψη αλιευτικής προσπάθειας (-23,1%). Αυτό οφείλεται στην υλοποίηση σχεδίων διαχείρισης, στον εξορθολογισμό του στόλου αλιευτικών τύπου «cutter» το 2008, στην αλιεία με μικρότερα σκάφη και στην προσωρινή εθελοντική παύση δραστηριοτήτων (κυρίως) των μεγάλων αλιευτικών τύπου «cutter» με δοκότρατες το καλοκαίρι του 2008, λόγω των υψηλών τιμών του πετρελαίου. Ο στόλος υπόκειται στον περιορισμό των «ημερών στη θάλασσα» που ισχύει στη Βόρειο Θάλασσα (καθεστώς του Παραρτήματος II). Οι Κάτω Χώρες εξετάζουν το ενδεχόμενο περικοπής της αλιευτικής ικανότητας όσον αφορά την αλιεία με σταθερά δίχτυα, η οποία αυξάνεται σταθερά από ετών. Το 2008, σημαντικός αριθμός αλιέων μετεστράφησαν από την αλιεία με δοκότρατες στην αλιεία με παραδοσιακές τράτες, κυρίως λόγω της χαμηλότερης κατανάλωσης καυσίμων. Η αλιευτική ικανότητα του στόλου πελαγικής αλιείας μειώθηκε κατά ένα σκάφος. Η έκθεση θεωρεί ότι το μέγεθος του στόλου που απομένει είναι δικαιολογημένο από την άποψη του τρέχοντος μεγέθους και της κατάστασης των ιχθυαποθεμάτων.

Πολωνία: Στην πολωνική έκθεση δεν εφαρμόστηκαν οι κατευθυντήριες γραμμές ούτε περιελήφθη εκτίμηση της αλιευτικής ικανότητας του στόλου σε σχέση με τις αλιευτικές δυνατότητες. Το 2008, 34 σκάφη αποσύρθηκαν από τον στόλο της Βαλτικής με δημόσια ενίσχυση. Στο τμήμα αλιείας βαθέων υδάτων, αποσύρθηκε ένα σκάφος, αλλά εισήλθαν δύο στον στόλο, αυξάνοντας την αλιευτική ικανότητα του στόλου κατά 15.570 GT και 11.216 kW. Σημειώθηκε ελαφρά αύξηση της συνολικής αλιευτικής ικανότητας του πολωνικού στόλου, η οποία οφειλόταν στην αντικατάσταση ενός σκάφους και στον εκσυγχρονισμό ενός άλλου, με βάση διοικητική απόφαση που είχε ληφθεί πριν από την προσχώρηση. Σύμφωνα με την πολωνική έκθεση, ως αποτέλεσμα του προγράμματος μείωσης της αλιευτικής προσπάθειας, ο αριθμός των ημερών αλιείας του στόλου της Βαλτικής το 2008 μειώθηκε κατά 36,1% σε σχέση με το επίπεδο του 2004. Μεταξύ 2004 και 2008 ο αριθμός των ημερών αλιείας γάδου μειώθηκε κατά 38%.

Πορτογαλία: Στην πορτογαλική έκθεση δεν εφαρμόστηκαν οι κατευθυντήριες γραμμές ούτε περιελήφθη εκτίμηση της αλιευτικής ικανότητας του στόλου σε σχέση με τις αλιευτικές δυνατότητες. Ωστόσο, παρασχέθηκαν κοινωνικοοικονομικά δεδομένα για την περίοδο 2003-2007. Μόνο ένα σκάφος διαλύθηκε με δημόσια ενίσχυση στη διάρκεια του 2008. Το σχέδιο αποκατάστασης για τον μερλούκιο και την καραβίδα εξακολούθησε να εφαρμόζεται κατά το 2008, αλλά δεν αναφέρθηκαν μειώσεις της αλιευτικής ικανότητας ως αποτέλεσμα αυτού. Ωστόσο, η αλιευτική προσπάθεια μειώθηκε κατά 30% σε σύγκριση με το επίπεδο του 2007. Το 2008 εκδόθηκε ένα σχέδιο προσαρμογής για τα σκάφη που έχουν άδεια χρήσης δραγών για να αλιεύουν μεθύστρες στη νότια περιφέρεια, με στόχο τη μείωση του μεγέθους του στόλου της νότιας περιφέρειας. Στη διάρκεια του 2008 υπεβλήθησαν 5 αιτήσεις, αλλά δεν εκδόθηκε καμία απόφαση. Τα σκάφη που δραστηριοποιούνται στη ζώνη NAFO καλύπτονται από το σχέδιο αποκατάστασης της ιππόγλωσσας της Γροιλανδίας. Ο χρόνος αλιείας των σκαφών αυτών μειώθηκε κατά 50% σε σύγκριση με τα επίπεδα του 2003. Για τα είδη βαθέων υδάτων εφαρμόζονται εθνικά μέτρα που περιορίζουν την αλιευτική προσπάθεια.

Ρουμανία: Στην έκθεση της Ρουμανίας δεν εφαρμόστηκαν οι κατευθυντήριες γραμμές, παρότι θεωρείται ότι ο στόλος λειτουργεί με βιώσιμο τρόπο και ότι τα διάφορα είδη ιχθύων είναι διαθέσιμα σε επαρκείς ποσότητες. Γενικά, ο στόλος είναι παλαιός και σε κακή τεχνική κατάσταση. Υπάρχουν σχέδια για διαλύσεις σκαφών κατά την περίοδο προγραμματισμού 2007-2013 του ΕΤΑ, αλλά δεν αναφέρθηκαν αριθμητικά στοιχεία για το μέγεθος της αλιευτικής ικανότητας που αφορούν. Το 2008 πραγματοποιήθηκαν έξι νέες είσοδοι στον στόλο, με βάση διοικητική απόφαση που είχε ληφθεί πριν από την προσχώρηση, ενώ επτά σκάφη αποσύρθηκαν από τον στόλο χωρίς δημόσια ενίσχυση.

Σλοβενία: Η Σλοβενία εφάρμοσε τις κατευθυντήριες γραμμές. Ο τεχνικός δείκτης εμφανίζει χαμηλό βαθμό χρησιμοποίησης των περισσότερων σκαφών. Το 2008 ένα σκάφος εισήλθε στο τμήμα των σκαφών κάτω των 12 m. Ο στόλος πάσχει από διαρθρωτικά προβλήματα, και ιδίως παλαιά σκάφη και παρωχημένου τύπου εργαλεία. Προβλέπονται διαλύσεις σκαφών για την περίοδο προγραμματισμού 2007-2013 του ΕΤΑ, αλλά δεν προσδιορίζεται ποσοτικά το μέγεθος της αλιευτικής ικανότητας που αφορούν. Κανένα πρόγραμμα προσαρμογής της αλιευτικής προσπάθειας δεν εφαρμόζεται στον σλοβενικό στόλο.

Φινλανδία: Στη φινλανδική έκθεση δεν εφαρμόστηκαν οι κατευθυντήριες γραμμές ούτε περιελήφθη εκτίμηση της αλιευτικής ικανότητας του στόλου σε σχέση με τις αλιευτικές δυνατότητες. Κατά την περίοδο 2003-2008, η αλιευτική ικανότητα μειώθηκε κατά 19% σε GT και κατά 10% σε kW. Παρά τη μείωση αυτή της αλιευτικής ικανότητας, η συνολική αλιευτική προσπάθεια του φινλανδικού στόλου εμφάνισε ανοδική τάση από το 2005 και μετά και σταθεροποιήθηκε μόλις το 2008. Στο τμήμα της πελαγικής αλιείας καταγράφηκε η υψηλότερη αύξηση της αλιευτικής προσπάθειας, ενώ στο τμήμα των στατικών εργαλείων που έχουν στόχο τον γάδο η προσπάθεια μειώθηκε σταδιακά και τα τελευταία δύο έτη δεν υπήρξε αλιευτική δραστηριότητα στο τμήμα αυτό λόγω της απαγόρευσης των παρασυρόμενων διχτυών. Κανένα πρόγραμμα μείωσης της αλιευτικής προσπάθειας δεν εφαρμόστηκε στον φινλανδικό στόλο στη διάρκεια του 2008. Υπάρχουν σχέδια για την εφαρμογή νέου προγράμματος μείωσης της αλιευτικής ικανότητας το 2009-2010, το οποίο θα αφορά το τμήμα των σκαφών με αδρανή εργαλεία λόγω της χαμηλής κερδοφορίας της αλιείας σολομού ανοικτής θαλάσσης.

Σουηδία: Στη σουηδική έκθεση εφαρμόστηκαν οι κατευθυντήριες γραμμές με δείκτες που βασίζονταν σε δεδομένα του 2007. Η διαίρεση του στόλου σε τμήματα δεν είναι συνεπής σε ολόκληρη την έκθεση. Με βάση τον βιολογικό δείκτη αποκαλύπτονται τρία τμήματα του στόλου που λειτουργούν με μη βιώσιμο τρόπο. Η οικονομική επίδοση του 2007 ήταν καλύτερη απ ό,τι το προηγούμενο έτος λόγω των υψηλότερων τιμών και της ικανοποιητικής ποσότητας των αλιευμάτων, αλλά αναμένεται να είναι χαμηλότερη το 2008 λόγω των αυξημένων τιμών των καυσίμων και της μείωσης των τιμών των αλιευμάτων. Ο τεχνικός δείκτης εμφανίζει πλεονάζουσα αλιευτική ικανότητα για όλα τα τμήματα του στόλου. Στο πλαίσιο των πολυετών σχεδίων διαχείρισης και αποκατάστασης, τα οποία θεσπίστηκαν για μια σειρά αποθεμάτων στη Βόρειο Θάλασσα, στο Skagerrak, στο Kattegat και στη Βαλτική, η αλιευτική προσπάθεια μειώθηκε σταδιακά. Το 2008, η Σουηδία υπέβαλε στην Επιτροπή το σχέδιο προσαρμογής της αλιείας γάδου στη Βαλτική. Σε αυτό το τμήμα του στόλου απευθύνεται μια ειδική εκστρατεία διάλυσης σκαφών, στο πλαίσιο της χορήγησης πριμοδοτήσεων διάλυσης από το ΕΤΑ σε έξι μηχανότρατες.

Ηνωμένο Βασίλειο: Η έκθεση καλύπτει και το έτος 2007, δεδομένου ότι δεν είχε υποβληθεί προηγουμένως. Οι κατευθυντήριες γραμμές δεν εφαρμόστηκαν, αν και παρασχέθηκαν ορισμένα άλλα τεχνικά, βιολογικά και κοινωνικοοικονομικά δεδομένα. Δεν περιελήφθη στην έκθεση εκτίμηση της ισορροπίας μεταξύ στόλου και αλιευτικών δυνατοτήτων. Ως αποτέλεσμα του προγράμματος αποκατάστασης του γάδου, επιτεύχθηκε μείωση κατά 43% της αλιευτικής προσπάθειας σε kW-ημέρες για τα σκάφη άνω των 10 m κατά την περίοδο 2000-2008. Το πρόγραμμα οριστικής παύσης δραστηριοτήτων του 2007 συνδέθηκε με το πρόγραμμα αποκατάστασης που εφαρμοζόταν για τα αποθέματα γλώσσας στη Δυτική Μάγχη. Η αλιευτική προσπάθεια σε kW-ημέρες για τα σκάφη άνω των 10 m που ασχολούνταν με αυτόν τον τύπο αλιείας μειώθηκε κατά 13% στη διάρκεια της περιόδου 2004-2008. Ο στόλος υπάγεται επίσης στο καθεστώς αλιευτικής προσπάθειας για τα Δυτικά Ύδατα και για τα είδη βαθέων υδάτων. Οι κυριότερες μειώσεις της αλιευτικής προσπάθειας σε kW-ημέρες σημειώθηκαν στα τμήματα βενθοπελαγικής αλιείας με τράτα και γρίπο (-45%), οι οποίες οφείλονται στο πρόγραμμα αποκατάστασης του γάδου, και στο τμήμα αλιείας με δοκότρατες (-61%) λόγω της μείωσης των αλιευτικών δυνατοτήτων, του προγράμματος οριστικής παύσης δραστηριοτήτων του 2007 και του υψηλότερου κόστους των καυσίμων. Όλα τα τμήματα του στόλου, με εξαίρεση εκείνα που χρησιμοποιούν κιούρτους και παγίδες, μείωσαν την αλιευτική ικανότητά τους κατά την περίοδο 2000-2008.

Συμμόρφωση με τους κανόνες διαχείρισης της αλιευτικής ικανότητας. Συνολικά αποτελέσματα

Αποτελέσματα που αφορούν τον ηπειρωτικό στόλο, με εξαίρεση τα σκάφη που είναι νηολογημένα στις εξόχως απόκεντρες περιφέρειες

Σύμφωνα με το ΚΑΜ, κατά τη διάρκεια της εξαετούς περιόδου 2003-2008 και παρά τις δύο διαδοχικές διευρύνσεις, η συνολική αλιευτική ικανότητα του στόλου της ΕΕ μειώθηκε κατά περίπου 331.000 GT και 1.123.000 kW, με αποτέλεσμα καθαρή μείωση σε ποσοστό 16% περίπου από άποψη χωρητικότητας και 15% από άποψη ισχύος. Ο συνολικός αριθμός των σκαφών μειώθηκε κατά περίπου 12.400, ήτοι 13,3%.

Κατά την περίοδο 2003-2008, η αλιευτική ικανότητα του «στόλου της ΕΕ των 15» μειώθηκε κατά 260. 486 GT και 989. 984 kW, ενώ η αλιευτική ικανότητα του «στόλου της ΕΕ των 10»[5] μειώθηκε κατά 70.354 GT και 132.980 kW σε σχέση με την αλιευτική ικανότητα κατά την προσχώρηση (1 Μαΐου 2004). Σε σχετικούς όρους, η μείωση του «στόλου της ΕΕ των10» μετά την προσχώρηση υπήρξε μεγαλύτερη από τη μείωση του «στόλου της ΕΕ των 15» κατά τη διάρκεια της περιόδου 2003-2008 (24% σε σύγκριση με 14% από πλευράς ισχύος μηχανών). Η Ρουμανία και η Βουλγαρία απέσυραν περίπου το 5% της αλιευτικής ικανότητας από άποψη GT και λιγότερο από 1% από άποψη kW.

Κατά τη διάρκεια της εξαετούς περιόδου 2003-2008, 224.590 GT και 733.119 kW περίπου αποσύρθηκαν από τον στόλο της ΕΕ (εκτός από τις εξόχως απόκεντρες περιφέρειες) με δημόσια ενίσχυση, εκ των οποίων 25.657 GT και 89.024 kW αποσύρθηκαν το 2008.

Γενικά, οι καθαρές μειώσεις στον στόλο της ΕΕ θεωρούνται ακόμη ανεπαρκείς, εάν ληφθούν υπόψη οι σταθερές τεχνολογικές βελτιώσεις, οι οποίες εξουδετερώνουν τα αποτελέσματα της μείωσης της αλιευτικής ικανότητας, και η άσχημη κατάσταση της πλειονότητας των αλιευτικών πόρων της ΕΕ.

Οι πίνακες 1 και 2 στο έγγραφο εργασίας των υπηρεσιών της Επιτροπής που προσαρτάται στην παρούσα έκθεση συνοψίζουν το βαθμό συμμόρφωσης των κρατών μελών με το καθεστώς εισόδων/εξόδων και με τα επίπεδα αναφοράς στις 31 Δεκεμβρίου 2008. Όλα τα κράτη μέλη συμμορφώθηκαν με τους κανόνες αυτούς.

Πιο λεπτομερή στοιχεία (πίνακες και γραφικές παραστάσεις) όσον αφορά τις τάσεις στην αλιευτική ικανότητα των στόλων των κρατών μελών διατίθενται στον ιστότοπο Europa[6].

Αποτελέσματα για τους στόλους που είναι νηολογημένοι στις εξόχως απόκεντρες περιφέρειες

Η αλιευτική ικανότητα των στόλων που είναι νηολογημένοι στις εξόχως απόκεντρες περιφέρειες και η διακύμανσή της από την 1η Ιανουαρίου 2003 έως την 31η Δεκεμβρίου 2008 παρουσιάζονται στον Πίνακα 4 του εγγράφου εργασίας των υπηρεσιών της Επιτροπής που προσαρτάται στην παρούσα έκθεση. Τα αποτελέσματα δείχνουν ότι ο στόλος που είναι νηολογημένος στις ισπανικές και πορτογαλικές εξόχως απόκεντρες περιφέρειες μειώθηκε σημαντικά τόσο από πλευράς χωρητικότητας όσο και από πλευράς ισχύος μηχανών. Κατά την ίδια περίοδο, η αλιευτική ικανότητα του στόλου στα Γαλλικά Υπερπόντια Διαμερίσματα αυξήθηκε, καθόσον 343 νέα σκάφη εισήλθαν στον στόλο.

Στο τέλος του 2008, σημειώθηκε πολύ μικρή υπέρβαση των επιπέδων αναφοράς στην περίπτωση των τμημάτων βενθοπελαγικής και πελαγικής αλιείας με σκάφη κάτω των 12m στη Ρεϋνιόν και στη Γαλλική Γουιάνα.

Συμπεράσματα της Επιτροπής

Η ποιότητα των εκθέσεων των κρατών μελών το 2008 εμφάνισε βελτίωση σε σχέση με τις εκθέσεις του 2007. Ωστόσο, η πλειονότητα των εκθέσεων δεν περιλαμβάνει περιγραφή των στόλων των κρατών μελών σε σχέση με την κατάσταση των αλιευμάτων, κατά τρόπο που να επιτρέπει στην Επιτροπή την ανάλυση της προσπάθειας που κατέβαλαν για την επίτευξη ισορροπίας μεταξύ της αλιευτικής ικανότητας του στόλου και των διαθέσιμων αλιευτικών δυνατοτήτων, όπως ορίζεται στο άρθρο 14 του κανονισμού (ΕΚ) αριθ. 2371/2002. Αντίθετα, τα κράτη μέλη έδωσαν έμφαση στην εφαρμογή των εθνικών συστημάτων διαχείρισης των στόλων τους και στις τάσεις της αλιευτικής ικανότητας των στόλων τους σε σχέση με το καθεστώς εισόδων/εξόδων.

Για τη σύνταξη των εθνικών εκθέσεων, 12 κράτη μέλη χρησιμοποίησαν ως ένα βαθμό τις κατευθυντήριες γραμμές για την εκτίμηση της ισορροπίας μεταξύ αλιευτικής ικανότητας και αλιευτικών δυνατοτήτων. Σε ορισμένες περιπτώσεις, οι δείκτες αποδεικνύουν ότι υπάρχει πλεονάζουσα αλιευτική ικανότητα. Η Επιτροπή αναγνωρίζει τα προβλήματα που σχετίζονται με τη διαθεσιμότητα ορισμένων δεδομένων και θα επιδιώξει να τα αντιμετωπίσει και να βελτιώσει τις κατευθυντήριες γραμμές σε συνεργασία με την ΕΤΟΕΑ. Εάν όλα τα κράτη μέλη χρησιμοποιήσουν τους δείκτες που προτείνονται στις κατευθυντήριες γραμμές, οι επόμενες εκθέσεις είναι πιθανό να καταλήξουν σε ακριβέστερα συμπεράσματα σχετικά με τις προσπάθειες των κρατών μελών να επιτύχουν καλύτερη ισορροπία μεταξύ της αλιευτικής ικανότητας του στόλου και τις αλιευτικές δυνατότητες.

Από τις πληροφορίες που περιέχονται στις περισσότερες από τις εκθέσεις, είναι δύσκολο να διαπιστωθεί σαφής σύνδεση μεταξύ των μέτρων διαχείρισης της αλιευτικής προσπάθειας και της προσαρμογής της αλιευτικής ικανότητας του στόλου ή να εκπονηθεί κριτική ανάλυση των τάσεων που σημειώνονται στην πραγματική ασκούμενη αλιευτική προσπάθεια. Γενικά, η επίπτωση των μέτρων προσαρμογής της αλιευτικής προσπάθειας στην αλιευτική ικανότητα φαίνεται περιορισμένη. Όπως και κατά τα προηγούμενα έτη, η βασική κινητήρια δύναμη για τη μείωση της αλιευτικής ικανότητας του στόλου φαίνεται να είναι ο συνδυασμός τις πενιχρής οικονομικής απόδοσης του στόλου και η διαθεσιμότητα ευρωενωσιακών ή εθνικών κονδυλίων. Αυτό, ενδεχομένως, οφείλεται εν μέρει στην απουσία συστημάτων διαχείρισης της προσπάθειας για πολλούς τύπους αλιείας, αλλά και στην περιορισμένη αποτελεσματικότητα των υφιστάμενων καθεστώτων (Παράρτημα II, καθεστώς Δυτικών Υδάτων, αλιεία βαθέων υδάτων, ορισμένα εθνικά καθεστώτα κλπ.). Φαίνεται ότι η χρήση ατομικών μεταβιβάσιμων δικαιωμάτων συνέβαλε στη μείωση της αλιευτικής ικανότητας σε ορισμένες χώρες.

Αντιδρώντας στην κρίση των καυσίμων του 2008, το Συμβούλιο εξέδωσε, τον Ιούλιο 2008, προσωρινά και ειδικά μέτρα για την αναδιάρθρωση του αλιευτικού στόλου της ΕΕ, προσφέροντας έτσι μια ευκαιρία για την επίτευξη της αναγκαίας αναδιάρθρωσης του στόλου. Η επίδραση των μέτρων αυτών υπήρξε μέχρι στιγμής πολύ περιορισμένη, δεδομένου ότι - τη στιγμή της σύνταξης της παρούσας έκθεσης - τα Σχέδια Προσαρμογής του Στόλου που προβλέπονται στον κανονισμό δεν είχαν ακόμη εφαρμοστεί. Οι έξοδοι από τον στόλο με δημόσια ενίσχυση το 2008 ήταν λιγότερες από εκείνες του 2007.

Κατά τη διάρκεια του 2008 η αλιευτική ικανότητα του στόλου της ΕΕ μειώθηκε με μέσο ετήσιο ρυθμό 2,6% σε χωρητικότητα και 2,3% σε ισχύ. Τα διαγράμματα 3 έως 5 του εγγράφου εργασίας των υπηρεσιών της Επιτροπής αποδεικνύουν ότι αυτή ήταν η συνολική τάση κατά τα τελευταία 17 έτη, παρότι η τάση δεν είναι τόσο ομοιόμορφη όταν εξετάζονται μεμονωμένα κράτη μέλη.

Η επιστημονική εκτίμηση αναφέρει ότι το 30% των αποθεμάτων για τα οποία υπάρχουν στοιχεία αλιεύεται εκτός ασφαλών βιολογικών ορίων και το 80% αλιεύεται σε επίπεδα που υπερβαίνουν τη Μέγιστη Βιώσιμη Απόδοση. Ταυτόχρονα, για μεγάλα μέρη του στόλου, η αλιευτική ικανότητα δεν χρησιμοποιείται πλήρως, δηλαδή ο αριθμός των ημερών αλιείας είναι κατώτερος από τον μέγιστο δυνατό. Με βάση τις σκέψεις αυτές, οι μειώσεις της αλιευτικής ικανότητας που έχουν επιτευχθεί φαίνονται ανεπαρκείς για να οδηγήσουν βραχυπρόθεσμα σε βιώσιμη ισορροπία μεταξύ της αλιευτικής ικανότητας και των αλιευτικών δυνατοτήτων, ιδίως εάν ληφθεί υπόψη η τεχνολογική πρόοδος, η οποία θεωρείται της ίδιας τάξεως μεγέθους με τις παρατηρούμενες μειώσεις της αλιευτικής ικανότητας.

Όπως τονίζει η Πράσινη Βίβλος για τη μεταρρύθμιση της ΚΑΠ, η πλεονάζουσα αλιευτική ικανότητα του στόλου παραμένει ένα από τα θεμελιώδη προβλήματα της ΚΑΠ. Οι ευρωπαϊκοί στόλοι εξακολουθούν να είναι ιδιαίτερα μεγάλοι σε σχέση με τους διαθέσιμους πόρους και αυτή η αναντιστοιχία είναι η ρίζα πολλών προβλημάτων που σχετίζονται με τις χαμηλές οικονομικές επιδόσεις, την ελλιπή επιβολή της νομοθεσίας και την υπερεκμετάλλευση των πόρων.

[1] Σύμφωνα με το άρθρο 14 του κανονισμού 2371/2002 και το άρθρο 12 του κανονισμού 1438/2003

[2] http://ec.europa.eu/fisheries/fleet/index.cfm?method=FM_Reporting.AnnualReport.

[3] Σύμφωνα με τη μεταρρύθμιση της Κοινής Αλιευτικής Πολιτικής (ΚΑΠ) που εγκρίθηκε τον Δεκέμβριο του 2002, η διαχείριση των αλιευτικών στόλων πραγματοποιείται βάσει του γενικού κανόνα ότι η νεοεισαγόμενη στον στόλο αλιευτική ικανότητα, η οποία μετράται με βάση τη χωρητικότητα και την ισχύ μηχανών των σκαφών, δεν μπορεί να υπερβαίνει την αλιευτική ικανότητα που αποσύρεται από αυτόν.

[4] Κανονισμός (ΕΚ) αριθ. 1639/2001 της Επιτροπής (ΕΕ L 222 της 17/8/2001, σ. 53-115)

[5] Τα κράτη μέλη που προσχώρησαν στην Ένωση την 1η Μαΐου 2004.

[6] http://ec.europa.eu/fisheries/fleet/index.cfm?method=FM_Reporting.AnnualReport.